

 **SVEUČILIŠTE SJEVER**

080 Ministarstvo znanosti i obrazovanja

3705 Visoko obrazovanje

08006 Sveučilišta i veleučilišta u Republici Hrvatskoj

**48267 Sveučilište Sjever**

**OBRAZLOŽENJE *OPĆEG DIJELA* IZVJEŠTAJA O IZVRŠENJU FINANCIJSKOG PLANA SVEUČILIŠTA SJEVER ZA 2024. GODINU**

**UVOD – SAŽETAK DJELOKRUGA RADA SVEUČILIŠTA SJEVER**

Sveučilište Sjever, sa sjedištem na adresi Trg dr. Žarka Dolinara 1, Koprivnica, je integrirano, regionalno sveučilište, čiji je osnivač Republika Hrvatska i koje obavlja djelatnost visokog obrazovanja, znanstvenu odnosno umjetničku djelatnost i stručnu djelatnost u najmanje dva znanstvena područja ili u znanstvenom i umjetničkom području te u najmanje tri polja (uz mogućnost obavljanja i drugih djelatnosti u skladu sa zakonom i Statutom Sveučilišta).

Visokoobrazovna djelatnost Sveučilišta organizirana je u dva sveučilišna centra u gradovima Koprivnici i Varaždinu (Sveučilišni centar Koprivnica i Sveučilišni centar Varaždin) te na izdvojenoj lokaciji Đurđevac.

Na Sveučilištu Sjever trenutno studira više od četiri tisuće studenata, a u oba sveučilišna centra trenutno je zaposleno 316 djelatnika (podatak od veljače 2025. godine).

Sveučilište Sjever je temeljem Odluke o ustrojstvu ustanove Sveučilišta Sjever[[1]](#footnote-1) definiralo Odjele kao sastavnice Sveučilišta koje sudjeluju u izvedbi sveučilišnih i stručnih studijskih programa te razvijaju znanstvenu, odnosno umjetničku djelatnost te stručnu djelatnost. U svom sastavu ima 12 (dvanaest) sveučilišnih odjela i 5 (pet) stručnih odjela. Unutar ustrojenih odjela, osnovani su i odsjeci, ukupno njih 9 (devet).

*Sveučilišna škola doktorskih studija* je znanstvena sastavnica Sveučilišta za obavljanje znanstveno-stručnog rada u jednom ili više znanstvenih područja ili interdisciplinarnom području znanosti sa svrhom izvođenja doktorskih studijskih programa Sveučilišta. Sveučilišna škola doktorskih studija ima tri ustrojstvena odsjeka (Odsjek za medije i komunikaciju, Odsjek za međunarodne ekonomske odnose i menadžment te Odsjek za obrazovne i komunikacijske znanosti. Ostale ustrojstvene jedinice Sveučilišta Sjever suVCentar za razvoj znanja i transfer tehnologija, Centar za digitalno nakladništvo, Centar za izdavačke i medijske studije i Centar za razvoj digitalnih kompetencija i tehnologija e-učenja.

Svi projekti i programi koji se provode na Sveučilištu Sjever provode se unutar razdjela *080 Ministarstvo znanosti i obrazovanja*, glave razdjela *08006 Sveučilišta i veleučilišta u Republici Hrvatskoj*, *RKP 48267 Sveučilište Sjever* kao proračunskog korisnika.

1. **OPĆI DIO**
2. **SAŽETAK RAČUNA PRIHODA I RASHODA I RAČUNA FINANCIRANJA**

Financijski plan Sveučilišta Sjever za 2024. godinu izvršavao se po *modificiranom novčanom načelu*, odnosno prihodi i primici iskazani su u 2024. godini kako su naplaćeni, a rashodi i izdaci koji su plaćeni u 2024. godini.

*Sažetak računa prihoda i rashoda* sadrži i ostvarenje, odnosno izvršenje Godišnjeg financijskog plana Sveučilišta Sjever za 2023. godinu. U 2023. godini ostvareni su ukupni prihodi u iznosu 11.316.440,76 EUR, u odnosu na rashode ostvarene u iznosu 11.893.077,49 EUR. Račun prihoda i rashoda za 2023. godinu prikazuje tekući manjak u iznosu 576.636,73 EUR, koji se prenio u 2024. godinu i pokriven je prenesenim viškom iz raniji razdoblja.

Prema Godišnjem izvještaju o izvršenju financijskog plana za 2024. godinu, ukupno naplaćeni prihodi iznosili su 13.684.765,64 EUR, što je ostvarenje od 81,85% u odnosu na 2. Izmjene i dopune financijskog plana Sveučilišta Sjever za 2024. godinu (u 2024. godini Sveučilište je usvojilo dvije izmjene i dopune financijskog plana u mjesecu ožujku i prosincu 2024.godine). Ostvareni rashodi u 2024. godini iznosili su ukupno 13.749.524,30 EUR što je ostvarenje od 80,18 EUR, iz navedenog proizlazi da je u 2024. godini po *modificiranom novčanom načelu* ostvaren tekući manjak prihoda u iznosu 64.758,66 EUR.

Iz *Sažetka računa financiranja* vidljivo je da Sveučilište ne ostvaruje u 2023. i 2024. godini primitke od financijske imovine i zaduživanja, kao ni izdatke za financijsku imovinu i otplate zajmova. Aktivnosti Sveučilišta Sjever financiraju se samo iz ostvarenog rezultata tekuće proračunske godina i prenesenog viška sredstava iz prethodnih razdoblja, stoga nije bilo potrebe za zaduživanjem Sveučiliša.

**A.1 Prihodi prema ekonomskoj klasifikaciji**

U 2024. godini, ukupno ostvarenje naplaćenih prihoda iznosilo je 13.684.765,64 EUR, što je u odnosu na 2. Izmjene i dopune Financijskog plana Sveučilišta za 2024. godinu ostvarenje od 81,85% (2. Izmjene i dopune financijskog plana usvojene u prosincu 2024. godine). Najviši postotak ostvarenja prihoda u odnosu na ukupno ostvarene prihode u 2024. godini ima skupina *65 Prihodi od upravnih i administrativnih prostojbi, pristojbi po posebnim propisima i naknadama* (17,95%) koji su ostvareni iz uplata školarina i participacije studenata za provođenje studijskih programa te *67 Prihodi iz proračuna* (74,34%) koji se odnose na uplate iz Državnog proračuna Republike Hrvatske za Redovnu djelatnost Sveučilišta Sjever koja obuhvaća plaće za zaposlenike, doprinose, prijevoz i materijalna prava, prijenose za provođenje sistematskih pregleda i povrate za plaćenu naknadu za nezapošljavanje invalida te prijenose Studentskom zboru Sveučilišta Sjever za poboljšanje i unaprjeđenje studentskog standarda. Uz prijenose za Redovnu djelatnost Sveučilišta, u navedenoj skupini evidentiraju se i naplaćeni prihodi / prijenosi Ministarstva znanosti i obrazovanja za programsko financiranje i potpora umjetničkim studijima za akademsku godinu 2023./2024. i 2024./2025.

U 2024. godini ostvarenje prihoda od prodaje nefinancijske imovine iznosi 728,00 EUR. Prodajom rashodovane i otpisane sitne opreme i uređaja, Sveučilište ostvaruje prihod iz podskupine *722 Prihodi od prodaje postrojenja i opreme*.

**A.1 Rashodi prema ekonomskoj klasifikaciji**

U 2024. godini, ukupno ostvarenje rashoda iznosilo je 13.749.524,30 EUR, što je u odnosu na 2. Izmjene i dopune Financijskog plana Sveučilišta za 2024. godinu ostvarenje od 80,18% (2. Izmjene i dopune financijskog plana usvojene u prosincu 2024. godine). Najviši postotak ostvarenja rashoda poslovanja (razred 3) u odnosu na ukupno ostvarene rashode u 2024. godini ima skupina *31 Rashodi za zaposlene* (74,15%), koja obuhvaća bruto plaće zaposlenika Sveučilišta, doprinose i zakonska davanja te materijalna prava zaposlenika. U skupini *32 Materijalni rashodi* ostvarenje iznosi 20,95% (u odnosu na ukupne rashode za 2024. godinu), a unutar skupine najveći postotak otpada na Rashode za usluge (50,71% od ukupnih materijalnih rashoda). Rashodi razreda 4 u ukupnim ostvarenim rashodima za 2024. godinu sudjeluju u 4,30%. S obzirom da Sveučilište nije realiziralo sve kapitalne projekte iz izvornog Financijskog plana Sveučilišta za 2024. godinu i Plana nabave (posebice uređenju i opremanju nekretnina), nerealizirani projekti se prenose u 2025. godinu.

**A.2 Prihodi i rashodi prema izvorima financiranja**

Na prihodovnoj i rashodovnoj strani, Sveučilište evidentira prihode i rashode u 8 (osam) izvora financiranja prema objavljenim veznim tablicama Ministarstva financija (*11-Opći prihodi i primici, 31-Vlastiti prihodi, 43-Ostali prihodi za posebne namjene, 51-Pomoći EU, 52-Ostale pomoći, 58-Instrumenti EU nove generacije, 61-Donacije i 71-Prihodi od nefinancijske imovine i nadoknade šteta s osnove osiguranja*).

U ukupnim prihodima (13.684.765,64 EUR) izvor 11 ima izvršenje 74,34%, izvor 31 izvršenje 1,32%, izvor 43 izvršenje 18,06%, izvor 51 izvršenje 1,21%, izvor 52 izvršenje 3,09%, izvor 58 izvršenje 0,20%, izvor 61 izvršenje 1,77% te izvor 71 izvršenje 0,005%.

U ukupnim rashodima (13.749.524,30 EUR) izvor 11 ima izvršenje 71,94%, izvor 31 izvršenje 1,57%, izvor 43 izvršenje 23,22%, izvor 51 izvršenje 0,63%, izvor 52 izvršenje 2,25%, izvor 58 izvršenje 0,15%, izvor 61 izvršenje 0,23% te izvor 71 izvršenje 0,005%.

**A.3 Rashodi prema funkcijskoj klasifikaciji**

Ukupni rashodi u iznosu 13.749.524,30 EUR svrstani su u kategoriju 09 Obrazovanje / 094 Visoka naobrazba.

**B.1 Izvještaj računa financiranja prema ekonomskoj klasifikaciji**

Sveučilište Sjever u proračunskoj 2024. godini nije koristilo niti odobravalo instrumente zaduživanja na domaćem i stranom tržištu novca i kapitala.

**B.2 Izvještaj računa financiranja prema izvorima financiranja**

Sveučilište Sjever u proračunskoj 2024. godini nije koristilo niti odobravalo instrumente zaduživanja na domaćem i stranom tržištu novca i kapitala.

1. *Odluka o ustrojstvu ustanove Sveučilišta Sjever, KLASA: 602-04/23-02/4, UR.BROJ: 2137-0336-09-22-36 od 12.04.2023.* [↑](#footnote-ref-1)